རྣམ་དབྱེའི་སྡོམ

རྣམ་དབྱེ་བརྒྱད་ནི་གོར་རིམ་གཞིན། །
དང་པོ་ངོ་བོ་གཉིས་པ་ལས།། ། 
གསུམ་པ་བྱེད་པ་བཞི་བ་དགོས། །
ལྔ་བ་འབྱུངས་དྲུག་པ་འབྲེལ། །
བདུན་པ་གནས་གཞི་བརྒྱད་པ་འབོད། །
གང་ཞིག་ངོ་བོ་ཙམ་བརྗོད་པ། །
རྣམ་དབྱེ་དང་པོ་ཡིན་ཏེ་དཔེར། །
བུམ་པ་ཀ་བ་ཞེས་བརྗོད་བཞིན། །
དེ་དང་འབྲེལ་བའི་རྫོགས་ཚིག་ནི། །
གོ་ངོ་དོ་ནོ་བོ་མོ་འོ། །
རོ་ལོ་སོ་ཏོ་བཅུ་གཅིག་གོ། །
སླར་སྡུད་ཟླ་སྡུད་ཅེས་ཀྱང་བྱ། །
ལ་དོན་རྣམ་པ་བདུན་ཡོད་དེ། །
སུ་རུ་དུ་ཏུ་ན་ར་ལ། །
གཉིས་བ་བཞི་བ་བདུན་པ་དང་། །
དེ་ཉིད་ཚེ་སྐབས་རྣམས་ལ་འཇུག། །
ས་སུ་ག་བ་ད་དྲག་ཏུ། །
ང་ད་ན་མ་ར་ལ་ཏུ། །
འ་དང་མཐའ་རྟེན་མེད་མཐའ་རུ། །
འདི་དང་ར་མཐའ་བྱ་བ་གཅིག། །
ན་ལ་གཉིས་ནི་སྐབས་དང་སྦྱར། །
རྣམ་དབྱེ་སྦྱར་སའི་གཞི་དེ་ལ། །
བྱ་བ་བྱས་དང་བྱེད་པ་ཙམ། །
སྟོན་པ་རྣམ་དབྱེ་གཉིས་པ་ཡིན། །
རྣམ་དབྱེ་སྦྱར་སའི་གཞི་དེ་ལ། །
ཆེད་དུའམ་དགོས་པ་སྟོན་པ་དེ། །
རྣམ་དབྱེ་བཞི་བ་དགོད་ཆེད་ཡིན། །
རྣམ་དབྱེ་སྦྱར་སའི་གཞི་དེ་ལ། །
ཆོས་ཤིག་གནས་ཙམ་སྟོན་པ་དེ། །
རྣམ་དབྱེ་བདུན་པ་གནས་གཞི་ཡིན། །
རྣམ་དབྱེ་སྦྱར་ས་དེ་ཉིད་ཀྱི། །
ངོ་བོ་ཉིད་དུ་གྲུབ་སྟོན་པ། །
དེ་ཉིད་ཅེས་བྱའི་ཚིག་ཕྲད་དོ། །
དུས་ཙམ་སྟོན་པའི་ལ་དོན་དེ། །
ཚིག་ཕྲད་ཚེ་སྐབས་ཞེས་བྱ་ཡིན། །
དྲུག་པ་འབྲེལ་སྒྲ་ཁྱད་གཞི་དང་། །
ཁྱད་ཆོས་གང་དག་འབྲེལ་བྱེད་པའི། །
ཀྱི་གི་གྱི་འི་ཡི་ལྔ་བོ། །
རྣམ་དབྱེ་གསུམ་པ་བྱེད་པ་ནི། །
སྟེ་ཏེ་དེ་གསུམ་ནས་ལས་བཅས། །
བྱེད་པོ་གང་གིས་བྱ་བ་ཞིག། །
བྱས་དང་བྱེད་པ་སྟོན་བྱེད་པའི། །
ཀྱིས་གིས་གྱིས་འིས་ཡིས་རྣམས་སོ། །
ད་བ་ས་ཀྱི་ག་ང་གི། །
ན་མ་ར་ལའི་རྗེས་སུ་གྱི། །
འ་དང་མཐའ་རྟེན་མེད་མཐར་འི། །
རྐང་པ་སྐོང་ཚེ་ཡི་ཞེས་ཐོབ། །
རྒྱན་སྡུད་ཀྱང་འང་ཡང་གསུམ་ནི། །
མཐུན་དང་མི་མཐུན་ཆོས་གཉིས་ནི། །
ག་ད་བ་ས་ད་དྲག་མཐར། །
ཀྱང་ཐོབ་ང་ན་མ་ར་ལའི། །
མཐའ་རུ་ཡང་ནི་སྦྱོར་བ་སྟེ། །
རྗེས་འཇུག་མེད་དང་འ་ཡི་མཐར། །
འང་དང་ཡང་གཉིས་ཅི་རིགས་སྦྱོར། །
ཡང་ནི་བསྐྱར་དང་བསྣན་ལའང་འཇུག། །
བསྟན་བྱ་ཚིག་གི་ལྷག་མ་ཙམ། །
འདྲེན་པའི་ལྷག་བཅས་ལ་འཇུག་གོ། །
ད་དེ་ན་ར་ལ་ས་དང་། །
ད་དྲག་ཅན་མཐར་ཏེ་རྐྱང་ཐོབ། །
ག་ང་བ་མ་འ་རྣམས་དང་། །
མཐའ་རྟེན་མེད་མཐར་ས་སྟེ་ཐོབ། །
ལ་དང་ནས་ནི་རང་དབང་ཅན། །
འབྱེད་སྡུད་སྐབས་སུ་རྗེས་འཇུག་བཅུ། །
རང་འདྲར་མ་ཡིག་སྦྱར་བ་དང་། །
ད་དྲག་ཐོབ་མཐར་ཏ་དང་སྦྱར། །
ནས་ལས་གཉིས་ནི་འབྱུང་ཁུངས་དང་། །
དགར་དང་སྡུད་པ་གསུམ་ལ་འཇུག། །
གང་ཞིག་གང་ལས་བྱུང་སྟོན་པའི། །
ནས་ལས་གཉིས་ནི་འབྱུང་ཁུངས་ཡིན། །
ཀྱེ་དང་ཀྭ་ཡེ་འབོད་པའི་སྒྲ། །
ཕལ་ཆེར་མིང་གི་ཐོག་མར་སྦྱོར། །
ཅེས་བྱའོ། །
དམུ་དགེ་བསམ་གཏན་གྱིས།